JAPEN Sarawak terus pergiat IOW perangi Covid-19
KUCHING: Info On Wheels (IOW) oleh Jabatan Penerangan Malaysia (JAPEN) terus dipergiat di peringkat daerah di seluruh Sarawak dalam usaha memerangi penularan wabak pandemik Covid-19. Usaha
berterusan ini adalah mustahak dan sejajar dengan situasi semasa berikutan pengumuman
Perdana Menteri Tan Sri Muhyiddin Yassin pada 25 Mac lepas berkenaan
perlanjutan Perintah Kawalan Pergerakan (PKP) sehingga 14 April yang bertujuan
memutuskan rantaian jangkitan virus tersebut. Program
IOW mengenai kesedaran wabak Covid-19 telah giat dilaksanakan secara berterusan
di seluruh negeri sejak terdapatnya kes positif di Malaysia sekitar awal tahun
2020. Hebahan
awam harian oleh Unit Bergerak JAPEN adalah berkenaan kandungan-kandungan
kesedaran wabak COVID-19 seperti memakai penutup mulut dan hidung ketika berada
di tempat awam, kerap membasuh tangan, menggunakan hand sanitiser, penjagaan
penjarakan sosial dan pemantuhan kepada arahan-arahan semasa PKP. Selain
itu, pengagihan bahan penerbitan seperti poster dan risalah kesedaran wabak
COVID-19 turut dilaksanakan di kawasan serta tempat tumpuan orang ramai seperti
pejabat pos, bank, pusat penjaja, pasar raya, stesen minyak dan sebagainya. Di
Saratok, masyarakat setempat menyambut baik usaha yang telah dilakukan oleh
Jabatan Penerangan Daerah Saratok melalui inisiatif hebahan menggunakan dialek
tempatan.  Pembantu
Penerangan JAPEN Saratok, Aini Elah menarik perhatian pengguna media sosial
apabila membuat hebahan awam menggunakan dialek tempatan Kabong dan rakaman
video pengumuman tersebut menjadi tular di media sosial. Inisiatif
ini secara langsung memberi kesan positif kerana masyarakat memahami dan menerima
maklumat yang telah disampaikan menerusi hebahan tersebut. Jawatankuasa
Pengurusan Bencana peringkat daerah Saratok turut menyambut baik usaha JAPEN
dalam membuat pengumuman awam bagi menyampaikan maklumat kepada masyarakat
dalam menangani penyebaran virus COVID-19 dalam usaha menghentikan rangkaian
virus dari terus merebak. Susulan
itu,  pemantauan mendapati suasana di
sekitar pasar dan perumahan di Saratok adalah lengang dan sunyi, secara
langsung menunjukkan penduduk ambil maklum dan mematuhi arahan PKP untuk terus
berada di rumah. Di  Bau, tinjauan mendapati rata-rata komuniti di
situ memberikan respon baik terhadap PKP, sehingga beberapa kampung turut
memasang ‘ banner’ amaran supaya orang luar tidak dibenarkan masuk ke kampung
tanpa urusan rasmi. Turut
kelihatan di jalan raya utama sempadan daerah Bau-Kuching, terdapat sekatan
jalan raya oleh Polis Diraja Malaysia (PDRM) dengan bantuan Angkatan Tentera
Malaysia (ATM) dan Jabatan Sukarelawan Malaysia (RELA). Daripada
tinjauan di Bau, orang ramai yang ditemui menyatakan bahawa mereka berada di
luar bagi tujuan untuk mendapatkan keperluan harian, menjalankan perkhidmatan
penting dan juga segolongan untuk mendapatkan perkhidmatan kesihatan daripada
institusi perubatan. Semasa
pemantauan di kawasan Samalaju melibatkan rumah panjang dan kampung berdekatan,
didapati beberapa kedai dan pasar raya masih beroperasi di kawasan simpang
Bakun sekaligus menunjukkan stok bekalan makanan masih mencukupi untuk penduduk
kawasan sekitar. Penduduk setempat di situ turut menyatakan bahawa tidak susah
untuk mendapat bekalan makanan sepanjang tempoh PKP ini. Majoriti
penduduk terutamanya di pedalaman sewaktu ditemui unit bergerak JAPEN
menyuarakan kesukaran untuk membeli penutup hidung dan mulut di pasaran ketika
ini dan berharap mesej tersebut dapat didengari oleh pihak berkuasa yang
berkenaan. Suasana
di beberapa rumah panjang apabila dilawati didapati lengang dan menunjukkan
penghuni patuh kepada arahan PKP yang dikuatkuasakan oleh kerajaan.  Sebagai
langkah berjaga-jaga pintu pagar utama ke rumah panjang di Rh. Meikle Ding,
Sungai Sekutan dan Rh. Raymond Plen, Sungai Gelam telah ditutup. Notis larangan
memasuki rumah panjang tanpa tujuan turut diletakkan di pintu pagar utama Rh.
Raymond Plen, Sungai Gelam, Sebauh, Bintulu. Sememangnya
pujian harus diberikan kepada penduduk luar bandar khususnya rumah panjang yang
begitu patuh dengan Perintah Kawalan Pergerakan ini sehingga ada notis larangan
diletakkan di luar kawasan rumah panjang melarang orang luar memasuki kawasan
rumah panjang tanpa urusan penting.

Program
IOW merupakan program inisiatif Jabatan Penerangan dalam mempelbagaikan kaedah
penyampaian maklumat dan dasar-dasar Kerajaan melalui hebahan Unit Bergerak
sebagai medium perantara, edaran dan penerangan bahan penerbitan oleh
pegawai-pegawai penerangan bersama pemimpin masyarakat ke peringkat akar umbi.



 
See author's posts
